和李廷老家會飲
作者：梅堯臣
朝代：宋

paragraphs: 四序豈常停，寒革春寖和。
始愛衣裘輕，相與車馬過。
車馬不畏遠，風埃不畏多。
到門門有槐，槐上時鳥歌。
時鳥歌猶澀，主人當謂何。
南開石榴軒，中置飲酒蠃。
食桉施黄金，饌炙厭白鵝。
漢糟槎頭美，吳羹成咄呵。
既醉或放言，抉莊引駘它。
縱論或好辨，排墨同孟軻。
日將薄虞淵，執策交相摩。
欲去舉大白，酌我苦大苛。